CELEX: E2020J0010
Language: fi
Date: 2021-06-18 00:00:00
Title: Tuomioistuimen Tuomio, annettu 18 päivänä kesäkuuta 2021, asiassa E-10/20, ADCADA Immobilien AG PCC in Konkurs vastaan Finanzmarktaufsicht (rahoitusmarkkinaviranomainen) (Asetus (EU) 2017/1129 – Sijoittajansuoja – Käsite ”arvopapereiden tarjoaminen yleisölle” – Tietojen ilmoittaminen – Esitteen julkaisemisvelvollisuus – Poikkeukset) 2021/C 417/04

14.10.2021   
            
            
               FI
            
            
               Euroopan unionin virallinen lehti
            
            
               C 417/23
            
         
      TUOMIOISTUIMEN TUOMIO,
      annettu 18 päivänä kesäkuuta 2021,
      asiassa E-10/20,
      ADCADA Immobilien AG PCC in Konkurs vastaan Finanzmarktaufsicht (rahoitusmarkkinaviranomainen)
      
         
            (Asetus (EU) 2017/1129 – Sijoittajansuoja – Käsite ”arvopapereiden tarjoaminen yleisölle” – Tietojen ilmoittaminen – Esitteen julkaisemisvelvollisuus – Poikkeukset)
         
      
      (2021/C 417/04)
      Beschwerdekommission der Finanzmarktaufsicht (rahoitustarkastusviranomaisen muutoksenhakuelin) on esittänyt asiassa E-10/20, ADCADA Immobilien AG PCC in Konkurs vastaan Finanzmarktaufsicht (rahoitusmarkkinaviranomainen), valvontaviranomaisen ja tuomioistuimen perustamisesta tehdyn EFTA-valtioiden välisen sopimuksen 34 artiklan nojalla tuomioistuimelle PYYNNÖN, joka koskee arvopapereiden yleisölle tarjoamisen tai kaupankäynnin kohteeksi säännellyllä markkinalla ottamisen yhteydessä julkaistavasta esitteestä ja direktiivin 2003/71/EY kumoamisesta 14 päivänä kesäkuuta 2017 annetun Euroopan parlamentin ja neuvoston asetuksen (EU) 2017/1129 ja erityisesti sen 1 artiklan 4 kohdan b alakohdan ja 2 artiklan d alakohdan tulkintaa. EFTAn tuomioistuin, toimien kokoonpanossa Páll Hreinsson, presidentti (esittelevä tuomari), ja tuomarit Per Christiansen ja Bernd Hammermann, on antanut 18 päivänä kesäkuuta 2021 tuomion, jonka tuomiolauselma on seuraava:
      
                  1.
               
               
                  On tarpeen arvioida tapauskohtaisesti, onko tarjouksen ehdoista ja tarjottavista arvopapereista annettu riittävät tiedot, jotta sijoittaja voi tehdä päätöksen näiden arvopapereiden ostamisesta tai merkitsemisestä arvopapereiden yleisölle tarjoamisen tai kaupankäynnin kohteeksi säännellyllä markkinalla ottamisen yhteydessä julkaistavasta esitteestä 14 päivänä kesäkuuta 2017 annetun Euroopan parlamentin ja neuvoston asetuksen (EU) 2017/1129 2 artiklan d alakohdan mukaisesti.
                  Pääasian kaltaisissa olosuhteissa on kyse asetuksen (EU) 2017/1129 2 artiklan d alakohdassa tarkoitetusta ”arvopapereiden tarjoamisesta yleisölle”, jollei ennakkoratkaisua pyytäneen elimen arvioinnista muuta johdu.
               
            
                  2.
               
               
                  Arvioitaessa, onko kyseessä asetuksen (EU) 2017/1129 2 artiklan d alakohdassa tarkoitettu ”arvopapereiden tarjoaminen yleisölle”, saattaa olla merkitystä sillä, että ilmoitus sisältää tiettyjä selvästi näkyviä viitteitä sitä, että lisätietoja on saatavilla muualta, ja että joukkovelkakirjalainan täydet ehdot eivät ole saatavilla verkossa tai muutoin yleisesti käytettävissä. Jos ilmoituksessa kuitenkin on jo riittävät tiedot 2 artiklan d alakohdan tarkoituksia varten, tällaisten lausuntojen sisällyttäminen ilmoitukseen tai se, että joukkovelkakirjalainan täydet ehdot eivät ole saatavilla verkossa tai muutoin yleisesti käytettävissä, ei vaikuta sen luokitteluun ”arvopapereiden tarjoamiseksi yleisölle”.
               
            
                  3.
               
               
                  Asetuksen (EU) 2017/1129 1 artiklan 4 kohdan b alakohtaa sovellettaessa on periaatteessa merkityksellistä, että arvopapereiden tarjoamisesta ilmoitetaan mahdollisille ostajille ainoastaan pyynnöstä, kun samalla varmistetaan, että ilmoitus tehdään kussakin ETA-maassa enintään 149 luonnolliselle henkilölle tai oikeushenkilölle, jotka eivät ole kokeneita sijoittajia. Jotta voitaisiin kuitenkin soveltaa 1 artiklan 4 kohdan b alakohdan mukaista poikkeusta, arvopapereiden tarjoaminen on osoitettava kutakin ETA-maata kohti laskettuna alle 150 luonnolliselle henkilölle tai oikeushenkilölle, jotka eivät ole kokeneita sijoittajia. Mainitussa säännöksessä asetettua enimmäismäärää ei voida kiertää levittämällä tarjousta jossakin ETA-maassa useiden välineiden kautta.